Nordjyllands Politi bestemmer senere mandag eller i morgen, om der rejses sigtelse mod ishockeyspilleren Kristian Jensen fra Frederikshavn White Hawks.

Det oplyser politikommissær Peter Skovbak, leder af Efterforskningscenter Frederikshavn, til Kanal Frederikshavn. - Vi har fået flere henvendelser om sagen, og vi er i gang med at undersøge omstændighederne, siger Peter Skovbak. Han bekræfter også, at der ligger en konkret anmeldelse på politiets bord. En ishockeyfan fra Viborg stod i går frem og sagde, at han har anmeldt Kristian Jensen til Nordjyllands Politi. Peter Skovbak ønsker ikke at uddybe, hvor anmeldelsen og henvendelserne kommer fra, skriver kanalfrederikshavn.dk. Dansk Ishockey Union idømte i går Kristian Jensen den hårdeste karantæne nogensinde i Danmark. White Hawks-spilleren må ikke spille kampe under DIU på denne side af 1. december. Det betyder, at han går glip af 17 kampe for White Hawks. Videobilleder viser tydeligt, at Kristian Jensen fredag aften tildelte den 18-årige Lucas Bjerre Rasmussen fra Odense et slag i hovedet, mens den unge fynbo - uden hjelm - lå på isen. Odense-spilleren mistede bevidstheden.